Metodika rozpisu dotácií zo štátneho rozpočtu 
verejným vysokým školám na rok 2018
(Návrh na vyjadrenie reprezentácií vysokých škôl)

Dokument obsahuje návrh postupu rozpisu dotácií zo štátneho rozpočtu verejným vysokým školám na rok 2018.
1. Východiská
(1)	Metodika vychádza z ustanovení zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len “zákon”). Vznikla úpravou metodiky rozpisu dotácií zo štátneho rozpočtu verejným vysokým školám na rok  2017.
(2)	Na základe ustanovenia § 89 ods. 2 zákona pozostáva finančná podpora zo štátneho rozpočtu pre verejnú vysokú školu z nasledujúcich štyroch dotácií poskytovaných na základe zmluvy:
a)	dotácia na uskutočňovanie akreditovaných študijných programov, 
b)	dotácia na výskumnú, vývojovú alebo umeleckú činnosť, 
c)	dotácia na rozvoj vysokej školy, 
d)	dotácia na sociálnu podporu študentov.
(3)	Dotácie zo štátneho rozpočtu na bežné výdavky verejným vysokým školám sa poskytujú formou bežných transferov (podpoložka 641 008 ekonomickej klasifikácie).
(4)	Dotácie zo štátneho rozpočtu na kapitálové výdavky verejným vysokým školám sa poskytujú formou kapitálových transferov (podpoložka 721 003 ekonomickej klasifikácie).
(5)	Celý rozpočet kapitoly Ministerstva školstva, vedy, výskumu a športu SR (ďalej len „ministerstvo“) je aj v roku 2018 zostavovaný vo  forme programov so stanovenými zámermi a cieľmi. Zámery a vybrané ciele programov sú podľa § 2 písm. d) bod 2 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov (ďalej len „zákon o rozpočtových pravidlách“) záväznými ukazovateľmi štátneho rozpočtu.
(6)	V porovnaní s rokom 2017 nastávajú pre rok 2018 v metodike rozpisu finančných prostriedkov najmä nasledujúce zmeny:
a)	v rámci dotácie na uskutočňovanie akreditovaných študijných programov sa
i.	upravuje pomer študentov na učiteľa v prípade skupiny 11 z 19 študentov na učiteľa na 14 študentov na učiteľa, čím sa zmenila hodnota jednotlivých koeficientov odboru pre ostatné skupiny;
ii.	osobitne vyčleňujú finančné prostriedky na pokrytie vplyvov valorizácie platov vysokoškolských učiteľov od 1. septembra 2017 na osem mesiacov roku 2018 (tieto finančné prostriedky tak nevstupujú do výkonového financovania); 
iii.	zvyšuje sa podiel vplyvu umeleckých výkonov na úkor publikačnej činnosti a mení sa spôsob zohľadňovania umeleckých výkonov v rozpise dotácií;
iv.	prestáva zohľadňovať ECTS a DS label s ohľadom na skončenie ich platnosti; 
v.	zvyšuje suma finančných prostriedkov na refundáciu účasti študentov na medzinárodných súťažiach.
b)	v rámci dotácie na výskumnú, vývojovú alebo umeleckú činnosť sa
i.	zvyšuje váha zohľadňovania publikačných výstupov aplikovaná v roku 2017 len na časti publikačných výstupov; súčasne sa menia váhy v prípade knižných publikácií a zborníkov, ak sú indexované vo WoS, kategória publikačných výstupov AGJ sa vyčleňuje ako samostatná skupina naprieč všetkými množinami oblastí výskumu;
ii.	mení sa spôsob zohľadňovania umeleckých výkonov;
iii.	zvyšuje suma finančných prostriedkov na špičkové kolektívy s ohľadom na ich zvýšený počet;
iv.	pokračuje sa v zvyšovaní dotácie na VEGA a KEGA.
c)	v rámci dotácie na rozvoj sa nenavrhujú zmeny;
d)	v rámci dotácie na sociálnu podporu študentov dochádza k zvýšeniu základnej výšky motivačného štipendia a k doplneniu vybraných zdravotníckych študijných odborov do študijných odborov, v ktorých sa poskytuje motivačné štipendium vo vybraných odboroch;
e)	dochádza  k viacerým úpravám textácie, bez vplyvu na samotný výpočet dotácie.
2. Celkový objem finančných prostriedkov pre vysoké školy na rok 2018 a ich štruktúra
(7)	Metodika a rozpis vychádzajú z návrhu zákona o štátnom rozpočte na rok 2018.) Výdavky štátneho rozpočtu v rámci programu 077 – Vysokoškolské vzdelávanie a veda, sociálna podpora študentov vysokých škôl sú na rok 2018 navrhnuté v sume 502 257 379 € (v roku 2017: 481 803 593 €). Na transfer vysokým školám ministerstvo rozpočtuje sumu 495 435 471 € (v roku 2017: 475 776 678 €; v priebehu roka 2017 bol objem finančných prostriedkov následne upravený o sumy na valorizáciu platov zamestnancov vykonávajúcich práce vo verejnom záujme o 4% a valorizáciu platov pedagogických zamestnancov o 6 % od septembra 2017). Zostávajúca časť finančných prostriedkov, rovnako ako v predchádzajúcich rokoch, slúži na financovanie činnosti Akreditačnej komisie, reprezentácií vysokých škôl, Medzinárodné laserové centrum, spolufinancovanie mobilít v rámci programu ERASMUS+, financovanie Národného štipendijného programu, podpornej schémy na návrat odborníkov zo zahraničia, atď. Okrem uvedeného časť výdavkov - prevádzkovanie siete SANET, či informačného systému SOFIA, sú aj v roku 2018 rozpočtované na programe 0EK – Informačné technológie financované zo štátneho rozpočtu.
(8)	Rozpočtovaná suma bude v roku 2018  zvýšená  z titulu navýšenia stupníc platových taríf zamestnancov pri výkone práce vo verejnom záujme (ďalej len „valorizácia platov“) rozpočtovým opatrením Ministerstva financií SR na účel zabezpečenia valorizácie platov zamestnancov verejných vysokých škôl (v nadväznosti na výsledok kolektívneho vyjednávania). 
(9)	Valorizácia platov zamestnancov z roku 2017 a jej vplyvy na rok 2018 sú zahrnuté do objemov finančných prostriedkov rozpisovaných podľa výkonu v súlade s programovou štruktúrou, okrem vplyvu valorizácie platov vysokoškolských učiteľov od 1. septembra 2017 v rozsahu ôsmich mesiacov.
3. Postup pri rozpise dotácií zo štátneho rozpočtu vysokým školám na rok 2018
(10)	Ministerstvo vypracovalo návrh metodiky a rozpisu a poskytlo ho na vyjadrenie reprezentáciám vysokých škôl do 15. decembra 2017. Po schválení zákona o štátnom rozpočte a po posúdení vyjadrení reprezentácií vysokých škôl k návrhu metodiky a k rozpisu dotácií, ministerstvo vykoná aktualizáciu niektorých vstupných údajov, zapracuje relevantné podnety zo strany akademickej komunity a určí definitívnu výšku dotácií pre jednotlivé vysoké školy. Následne ministerstvo predloží vysokým školám na podpis návrh dotačných zmlúv. Po podpise dotačnej zmluvy bude v súlade s ňou poskytovať vysokej škole dotáciu v priebehu roka postupne.
3.1 Dotácia na uskutočňovanie akreditovaných študijných programov
(11)	Dotácia na uskutočňovanie akreditovaných študijných programov sa poskytuje na základe § 89 ods. 4 zákona, ktorý uvádza: Pri určovaní dotácie na uskutočňovanie akreditovaných študijných programov je rozhodujúci počet študentov, počet absolventov, ekonomická náročnosť uskutočňovaných študijných programov, začlenenie vysokej školy podľa § 2 ods. 13 ), uplatniteľnosť absolventov v praxi, kvalita a ďalšie hľadiská súvisiace so zabezpečením výučby.
(12)	Výdavky na uskutočňovanie akreditovaných študijných programov sú rozpočtované v rámci podprogramu 077 11 – Poskytovanie vysokoškolského vzdelávania a zabezpečenie prevádzky vysokých škôl. Prostredníctvom rozpisu dotácie na uskutočňovanie akreditovaných študijných programov získa verejná vysoká škola aj hlavnú časť dotácie na prevádzku. V rámci tejto dotácie sa rozpisuje  280 576 306 € (z nich 7 000 000 € vo forme kapitálových výdavkov).
(13)	Verejná vysoká škola dostáva dotáciu na uskutočňovanie akreditovaných študijných programov vo forme bežného transferu alebo kapitálového transferu. S výnimkou účelovo určených finančných prostriedkov a záväzného ukazovateľa maximálnej výšky celkového objemu miezd nie je vnútorná štruktúra dotácie z hľadiska jej použitia verejnou vysokou školou záväzne určená. Pri určovaní výšky dotácie na uskutočňovanie akreditovaných študijných programov na jednotlivé verejné vysoké školy na úrovni ministerstva sa používa vnútorná štruktúra:
a)	dotácia na mzdy a poistné, 
b)	dotácia na tovary a služby,
c)	dotácia na špecifiká,
d)	dotácia na kapitálové výdavky.
(14)	Výsledná výška dotácie na uskutočňovanie akreditovaných študijných programov sa vypočíta ako súčet dotácií uvedených v písmenách a) až d) predchádzajúceho odseku.
3.1.1 Určenie výšky dotácie na mzdy a poistné      
(15)	V rámci dotácie na mzdy a poistné sa výkonovo rozpisuje 205 636 458  €, z toho        152 097 972 € na mzdy a zvyšná časť na poistné a odvody. Výška dotácie na poistné je určená ako 35,2 % dotácie na mzdy. Z uvedenej sumy sa 85 % rozpíše podľa počtu študentov a absolventov, 13,80 % podľa publikačnej činnosti a 1,20 % podľa umeleckej činnosti. V rámci dotácie na mzdy a poistné sa okrem rozpisu založeného na výkone rozpisuje suma 7 914 194 €, z toho 5 853 694 € na mzdy a zvyšná časť na poistné a odvody, úmerne tarifným platom vysokoškolských učiteľov k 30.06.2017.
(16)	Časť dotácie na mzdy a poistné rozpísaná podľa publikačnej činnosti sa medzi jednotlivé vysoké školy rozpíše podľa ich podielu na celkovej publikačnej činnosti vysokých škôl. Zohľadňuje sa publikačná činnosť doktorandov a zamestnancov vysokej školy zaznamenaná v centrálnom registri publikačnej činnosti za obdobie rokov 2015 a 2016. Podiel vysokej školy sa určí ako podiel prepočítaného počtu publikačných výstupov danej vysokej školy na celkovom prepočítanom počte publikačných výstupov. Váha publikačného výstupu je uvedená v prílohe č. 5 metodiky, používa sa váha pre dotáciu na uskutočňovanie akreditovaných študijných programov. Počet publikácií ministerstvo získava z centrálneho registra evidencie publikačnej činnosti (CREPC). )
(17)	Časť dotácie na mzdy a poistné rozpísaná podľa umeleckej činnosti sa medzi jednotlivé vysoké školy rozpíše podľa ich podielu na celkovej umeleckej činnosti. Podiel vysokej školy na umeleckej činnosti sa určuje ako vážený priemer podielov vysokej školy na prepočítanom počte zaznamenanej umeleckej činnosti v centrálnom registri evidencie umeleckej činnosti za roky 2015 a 2016, pričom sa osobitne vypočíta prepočítaný počet v druhoch umeleckej činnosti patriacich pod performatívne umenie (napr. audiovizuálne dielo, tanečný umelecký výkon, herecký umelecký výkon, a pod.) s váhou 60 % a osobitne v druhoch umeleckej činnosti patriacich pod vizuálne umenie (dielo výtvarného umenia, fotografické dielo, dielo úžitkového umenia a pod.) s váhou 40 %. Každý umelecký výstup sa zohľadní len raz, pričom váha jednotlivých kategórií umeleckých výstupov je uvedená v prílohe č.1.
(18)	Počet záznamov sa získa z centrálneho registra evidencie umeleckej činnosti (CREUČ).
(19)	Výkon vysokej školy podľa počtu študentov sa určuje ako súčin prepočítaného počtu študentov (odsek (20)), koeficientu odboru (KO) (odsek (24)), koeficientu kvalifikačnej štruktúry vysokej školy (KKŠ), koeficientu začlenenia vysokej školy a koeficientu uplatnenia absolventov vysokej školy podľa odboru (KAP). Do výkonu vysokej školy sa započítava aj časť odvodená od prepočítaného počtu absolventov v predchádzajúcom akademickom roku vynásobeného KO príslušného študijného odboru a KAP.
(20)	Pri výpočte prepočítaného počtu študentov (PPŠ) sa vychádza z počtu študentov v akreditovaných študijných programoch k 31. októbru 2016, v prípade absolventov sa zohľadňuje počet riadne skončených študentov v akademickom roku 2015/2016 ) podľa výstupu z centrálneho registra študentov (CRŠ). Na výpočet prepočítaného počtu študentov sa používajú koeficienty, ktorých hodnota závisí od formy a stupňa:
koeficienty pre dennú formu štúdia:
stupeň štúdia	Koeficient	študenti, na ktorých sa koeficient vzťahuje	
študijné programy prvého stupňa	0,70	študenti v prvom roku štúdia, ktorým nevznikla povinnosť uhradiť školné	
	1,00	študenti v druhom a ďalšom roku štúdia, ktorým nevznikla povinnosť uhradiť školné	
študijné programy druhého stupňa	1,50	študenti, ktorým nevznikla povinnosť uhradiť školné	
študijné programy tretieho stupňa	)	študenti, ktorým nevznikla povinnosť uhradiť školné	
koeficienty pre externú formu štúdia:
stupeň štúdia	koeficient	študenti, na ktorých sa koeficient vzťahuje	
študijné programy prvého stupňa	0,0		
študijné programy druhého stupňa	0,0		
študijné programy tretieho stupňa	0,0		
(21)	Študenti v študijných programoch podľa § 53 ods. 3 zákona sa považujú prvé tri roky štúdia za študentov študijného programu prvého stupňa, v ďalších rokoch sa považujú za študentov študijného programu druhého stupňa.
(22)	Študenti a absolventi, ktorým vznikla povinnosť uhradiť školné alebo uhrádzajú školné, sa v prepočítanom počte študentov nezohľadňujú aj v prípade keď bolo školné vysokou školou odpustené. Z absolventov sa nezohľadňujú absolventi, v prípade ktorých nie sú v CRŠ vyplnené údaje o udelenom diplome (počet takýchto absolventov sa odpočíta z počtu absolventov, ktorí neuhradili školné).
(23)	Pri výpočte objemu mzdových prostriedkov na jednotlivé vysoké školy sa zohľadní aj príspevok na zabezpečenie základnej administratívy a prevádzky. Pri tomto sa vychádza z prepočítaného počtu študentov verejnej vysokej školy, pričom každej verejnej vysokej škole sa poskytnú paušálne finančné prostriedky na 50 zamestnancov centrálnej administratívy a prevádzky a na každých 45 prepočítaných študentov nad 1 800 študentov sa poskytnú finančné prostriedky na jedného zamestnanca centrálnej administratívy resp. prevádzky.
(24)	Koeficient odboru (KO) je odvodený od normatívneho počtu študentov na jedného vysokoškolského učiteľa a od normatívneho počtu nepedagogických zamestnancov na jedného vysokoškolského učiteľa pre daný študijný odbor (príloha č. 2).
(25)	Koeficient kvalifikačnej štruktúry (KKŠ) vysokoškolských učiteľov sa vypočíta ako súčet priemerného evidenčného prepočítaného počtu vysokoškolských učiteľov s vedecko-pedagogickým titulom profesor a priemerného evidenčného prepočítaného počtu vysokoškolských učiteľov s vedecko-pedagogickým titulom docent a s vedeckou hodnosťou DrSc. vynásobeného koeficientom 2,0, priemerného evidenčného prepočítaného počtu vysokoškolských učiteľov s vedecko-pedagogickým titulom docent bez vedeckej hodnosti DrSc. alebo DrSc. bez vedecko-pedagogického titulu docent vynásobeného koeficientom 1,66, priemerného evidenčného prepočítaného počtu ostatných vysokoškolských učiteľov s akademickým titulom PhD. resp. vedeckou hodnosťou CSc. vynásobeného koeficientom 1,33 a priemerného evidenčného prepočítaného počtu ostatných vysokoškolských učiteľov vynásobeného koeficientom 1,0, ktorý sa delí priemerným evidenčným prepočítaným počtom všetkých vysokoškolských učiteľov. Priemerné evidenčné prepočítané počty vysokoškolských učiteľov sa určujú ako priemer evidenčných prepočítaných počtov za mesiace október až december 2016 podľa údajov z registra zamestnancov vysokých škôl a zohľadňujú sa len zamestnanci v pracovnom pomere.
(26)	Koeficient uplatnenia absolventov vysokej školy podľa odboru (KAP) je odvodený od počtu absolventov vysokej školy v dennej forme štúdia v kalendárnych rokoch 2015 a 2016 a počtu evidovaných nezamestnaných absolventov vysokej školy k 31. decembru 2016 podľa údajov UPSVAR. Počty absolventov a počty nezamestnaných v rámci vysokej školy sa zohľadňujú osobitne pre jednotlivé podskupiny študijných odborov podľa štatistickej klasifikácie odborov vzdelania a stupne. Použitý KAP je váženým priemerom KAPov vypočítaných pre danú vysokú školu, v danej podskupine študijných odborov podľa štatistickej klasifikácie odborov vzdelania a stupňov so zohľadnením počtu absolventov. V prípade, že vysoká škola zatiaľ nemá absolventov v danej podskupine študijných odborov, ale má v nej študentov, zohľadní sa KAP odvodený z počtu všetkých absolventov a všetkých uchádzačov o zamestnanie v danej podskupine študijných odborov. V prípade učiteľských programov sa zlučujú podskupiny študijných odborov do jednej skupiny študijných odborov. V prípade medziodborových študijných programov sa KAP určí podľa zaradenia študijného programu v rámci štatistickej klasifikácie odborov vzdelania. Vo výpočte dotácie na mzdy a poistné sa KAP zohľadňuje váhou 50 %, teda prepočítaný počet študentov sa vynásobí nasledovne: (1+KAP)/2.
(27)	Koeficient začlenenia vysokej školy má hodnotu 1.)
3.1.2 Určenie výšky dotácie na tovary a služby
(28)	V rámci dotácie na tovary a služby sa rozpisuje 49 646 867 z toho 2 000 000 € sa rozpíšu ako základná dotácia na prevádzku, 28 722 895 € sa rozpíše ako odvodená dotácia na prevádzku, 10 240 964 € sa rozpíše na dotáciu na tovary a služby na vzdelávaciu činnosť a 3 360 000 € sa rozpíše podľa osobitných kritérií.
(29)	Vysoká škola, ktorá bude v roku 2018 prevádzkovať informačný systém vyvinutý aj pre inú vysokú školu, môže požiadať o zvýšenie dotácie na tovary a služby na úkor vysokej školy, ktorá tento systém používa. Podmienkou takéhoto prevodu je doručenie žiadosti o úpravu dotácie v súvislosti s prevádzkou informačného systému, ktorej súčasťou bude súhlas vysokej školy s prevodom finančných prostriedkov na prevádzku informačného systému v prospech žiadateľa na ministerstvo – odbor financovania vysokých škôl do 31. marca 2018.
(30)	Základná dotácia na prevádzku pre každú verejnú vysokú školu je 100 000 €.
(31)	Odvodená dotácia na prevádzku sa rozpíše úmerne k podielu prepočítaného počtu študentov vysokej školy na celkovom prepočítanom počte študentov podľa odseku (20).
(32)	Dotácia na tovary a služby na vzdelávaciu činnosť sa určuje rozpísaním finančných prostriedkov úmerne k výkonu vo vzdelávaní pre tovary a služby (prepočítaný počet študentov vynásobený koeficientom odboru).
(33)	Dotácia na tovary a služby podľa osobitných kritérií sa rozpisuje nasledovne:
a)	1 200 000 € v závislosti od objemu grantov získaných zo zahraničia v rokoch 2015 a 2016 na projekty súvisiace so vzdelávaním alebo s prevádzkou vysokých škôl,
b)	1 160 000 € podľa počtu študentov) v dennej forme štúdia k 31.10.2016 vo vybraných študijných odboroch, ktorých zoznam je uvedený v prílohe č. 4 (v prípade učiteľských študijných programov vo vybraných predmetoch). Podmienkou je, že KAP pre príslušný študijný program v danom študijnom odbore na danej vysokej škole je viac ako 0,95,
c)	333 334 € úmerne podielu študentov vysokej školy s iným ako slovenským štátnym občianstvom k 31. 10. 2016 na celkovom počte takýchto študentov,
d)	333 333 € úmerne podielu prepočítaného počtu vyslaných študentov na akademickú mobilitu v akademickom roku 2015/2016 a celkového prepočítaného počtu vyslaných študentov na akademickú mobilitu v akademickom roku 2015/2016; váha študenta vyslaného na akademickú mobilitu je 0,1, ak bol vyslaný na menej alebo práve na 60 dní, inak 1,
e)	333 333 € úmerne podielu prepočítaného počtu prijatých študentov na akademickej mobilite v akademickom roku 2015/2016 a celkového prepočítaného počtu prijatých študentov na akademickú mobilitu v akademickom roku 2015/2016;  váha študenta prijatého na akademickú mobilitu je 0,1, ak bol prijatý na menej alebo práve na 60 dní, inak 1.
3.1.3 Určenie výšky dotácie na špecifiká
(34)	V rámci dotácie na špecifiká sa vyčleňuje 15 701 794 €.    
(35)	V osobitne odôvodnených prípadoch je možné na základe žiadosti verejnej vysokej školy obsahujúcej kalkuláciu nákladov (pokiaľ nie je uvedené inak) v rámci rozpisu výdavkov na uskutočňovanie akreditovaných študijných programov verejnej vysokej škole poskytnúť aj finančné prostriedky nevyhnutné na pokrytie jej aktivít, ktoré nie sú zohľadnené v čiastkach určených podľa predchádzajúcich bodov. Osobitne sa zohľadňujú
a)	výdavky na špeciálne pracoviská, ktoré použitá metodika nezohľadňuje,)
b)	výdavky na praktickú výučbu,
c)	podpora študentov so špecifickými potrebami,
d)	mzdy a odvody zahraničných lektorov.
(36)	Medzi špecifiká nepatria výdavky na rozvojové programy vrátane neukončených cyklov, výdavky na energie, prevádzku bazénov,) ani na iné štandardné položky, výdavky na prevádzku výpočtových centier, vydavateľstiev a akademických knižníc s výnimkou prípadov, keď tieto útvary majú širšiu pôsobnosť ako je pôsobnosť v rámci vysokej školy (napríklad zabezpečenie prevádzky centrálnych informačných systémov, v dohodnutých prípadoch zabezpečenie činnosti orgánu reprezentácie vysokých škôl) a nedostávajú na túto činnosť prostriedky z iných zdrojov. V takýchto prípadoch je možné požadovať krytie výdavkov na služby nad rámec služieb pre danú vysokú školu. Za základ požiadaviek na špecifiká na rok 2018 sa berú požiadavky, ktoré boli zohľadnené v rozpise dotácie   na rok 2017. Ministerstvo vyzvalo vysoké školy o predloženie revízie zohľadnených špecifík spoločne s kalkuláciou nákladov, ktoré bolo potrebné doručiť v termíne oznámenom ministerstvom.
(37)	Výdavky na praktickú výučbu zahŕňajú:
a)	výdavky na praktickú výučbu študentov v lekárskych a zdravotníckych študijných odboroch na klinických pracoviskách v zdravotníckych zariadeniach a na súdnolekárskych a patologickoanatomických pracoviskách iných inštitúcií,
b)	výdavky na praktickú výučbu študentov vo veterinárskych študijných odboroch na klinických pracoviskách,
c)	výdavky na praktickú výučbu študentov v poľnohospodárskych, lesníckych a veterinárskych študijných odboroch vo vysokoškolských poľnohospodárskych podnikoch a vo vysokoškolských lesníckych podnikoch, 
d)	výdavky na rozbory v rámci pedagogických praxí,
e)	výdavky na rozbory v rámci študijného odboru sociálna práca,
f)	výdavky na formáciu študentov v bohosloveckých študijných odboroch pripravovaných na povolanie kňaza,)
g)	výdavky na rozbory a vedenie študentov v rámci praxe v študijnom odbore logopédia (výdavky na praktickú prípravu študentov) (okrem tretieho stupňa vysokoškolského vzdelávania),
h)	podpora účasti študentov na medzinárodných súťažiach.
(38)	Objem finančných prostriedkov na praktickú výučbu sa odvíja od počtu študentov, ktorí absolvujú v rámci svojho štúdia predpísanú praktickú výučbu, od jej rozsahu a od ekonomickej náročnosti praktickej výučby.
(39)	V prípade výdavkov na praktickú výučbu študentov v lekárskych a zdravotníckych študijných odboroch na klinických pracoviskách v zdravotníckych zariadeniach a na súdnolekárskych a patologickoanatomických pracoviskách iných inštitúcií sa pre jednotlivé študijné odbory zohľadňujú nasledujúce koeficienty: 1 pre všeobecné lekárstvo, 3 pre zubné lekárstvo, 0,75 pre ošetrovateľstvo, 0,5 pre pôrodnú asistenciu a  0,75 pre ostatné zohľadňované študijné odbory.) Pre študijné programy tretieho stupňa je použitý jednotný koeficient 1 a počet hodín praktickej výučby 260. Na tento účel sa vyčleňuje 7 000 000 €, ktoré sa medzi jednotlivé vysoké školy rozpíšu podľa ich podielu na celkovom prepočítanom počte hodín zabezpečenej praxe študentov danej vysokej školy v roku 2017. Na prepočet hodiny praxe sa používa koeficient pre daný odbor podľa tohto odseku. Finančné prostriedky sa poskytujú zálohovo (dotácia sa nezúčtováva voči zazmluvneným výdavkom vysokej školy na zabezpečenie praktickej výučby študentov, ale s ohľadom na počet hodín praktickej prípravy). V priebehu roka 2018 vykoná ministerstvo zúčtovanie finančných prostriedkov podľa rozsahu zabezpečenej praxe za prvý a druhý polrok 2018. Zohľadňuje sa len praktická príprava, ktorá je súčasťou študijného programu; nie je rozhodujúce, v ktorej časti akademického roka sa prax uskutočňuje.
(40)	Na výdavky na rozbory v rámci pedagogickej praxe sa vyčleňuje suma 1 503 570 €, ktorá sa zálohovým spôsobom rozpíše medzi jednotlivé vysoké školy podľa predpokladaného počtu hodín zabezpečených rozborov v roku 2018. Obmedzenia na úhradu rozborov podľa typu praxe (počet študentov na rozbore a pod.) sa upravia v dotačnej zmluve. Na hodinu rozboru sa vyčleňuje 9,66 €. Dotácia sa poskytuje len v študijných odboroch učiteľstvo akademických predmetov, učiteľstvo profesijných predmetov a praktickej prípravy, učiteľstvo umelecko-výchovných a výchovných predmetov, predškolská a elementárna pedagogika a špeciálna pedagogika. Ministerstvo vykoná v júli 2018 priebežné zúčtovanie týchto finančných prostriedkov a zohľadní skutočný počet rozborov. Konečné zúčtovanie sa vykoná v roku 2019 podľa skutočných výdavkov vysokej školy na rozbory (skutočné náklady na cvičných učiteľov a úhrady cvičným školám) pri zohľadnení maximálnej dotácie na hodinu rozboru.
(41)	Na výdavky na rozbory v rámci študijných programov v študijnom odbore sociálna práca sa vyčleňuje suma 53 509 eur. Obmedzenia na použitie dotácie sa upravia v dotačnej zmluve. Rozpis dotácie medzi jednotlivé vysoké školy sa vykoná úmerne rozsahu zabezpečovaných rozborov práce študentov.
(42)	Na refundáciu výdavkov na praktickú prípravu študentov v rámci študijného odboru logopédia sa vyčleňuje suma 5 000 €, ktorá sa zálohovo poskytuje Univerzite Komenského v Bratislave.) V roku 2019 sa uskutoční zúčtovanie zálohy podľa skutočných výdavkov na zamestnancov vysokej školy mimo pracovného pomeru, ktorí zabezpečovali rozbory v skupinách študentov počas ich praktickej prípravy alebo na osobné náklady špecializovaného výučbového zariadenia vysokej školy spojené s praktickou výučbou študentov. Vysoká škola sa podieľa na úhrade nákladov na rozbory najmenej vo výške 30 %. Refunduje sa najviac 20 hodín praxe, pričom na jednej hodine participuje najmenej 5 študentov.
(43)	O nevyčerpanú sumu finančných prostriedkov k 31. 12. 2018 na špecifiká sa zníži suma finančných prostriedkov napočítaná na daný účel na rok 2019. Tento zostatok nemá vplyv na prideľovanie finančných prostriedkov na nasledujúci rok.
(44)	Jednotlivé druhy špecifickej potreby študenta sú zaradené do skupín a pre každú skupinu je určená výška dotácie. Vysokej škole sú poskytnuté finančné prostriedky v závislosti od počtu študentov so špecifickou potrebou v danej skupine k 14.12.2017. Využitie finančných prostriedkov je účelovo viazané na zabezpečenie podporných služieb študentom so špecifickými potrebami.  V prípade, že celková dotácia vypočítaná pre vysoké školy prekročí sumu finančných prostriedkov vyčlenenú na tento účel, vyčlenená suma na tento účel sa rozpíše medzi jednotlivé vysoké školy úmerne k vypočítanej dotácií podľa predchádzajúcich viet. Na podporu štúdia študentov so špecifickými potrebami sa v roku 2018 vyčleňuje suma 700 000 €. Zaradenie jednotlivých druhov špecifickej potreby do skupín a výška dotácie na jeden záznam špecifickej potreby sú uvedené v prílohe č. 6. 
(45)	Vysoké školy môžu v priebehu roka 2018 požiadať ministerstvo o účelovú dotáciu na úhradu nákladov spojených s účasťou študenta na medzinárodných študentských súťažiach, ktoré sa týkajú predmetu ich štúdia (napr. súťaž v programovaní v prípade študentov informatiky/aplikovanej informatiky) a pod. Žiadosť je možné podávať do 31. októbra 2018 na sekciu vysokých škôl. Dotácie sa budú poskytovať najviac do 80 % výdavkov na cestovné náhrady spojené s účasťou študenta a do vyčerpania finančných prostriedkov určených na tento účel (60 000 €). Podrobnosti zverejní ministerstvo na svojom webovom sídle.
3.1.4 Určenie výšky dotácie na kapitálové výdavky  
(46)	V rámci dotácie na uskutočňovanie akreditovaných študijných programov sa v roku 2017 poskytujú kapitálové transfery na realizáciu stavieb, nevyhnutné rekonštrukcie, odstraňovanie havárií a v odôvodnených prípadoch na vysporiadanie vlastníckych vzťahov k pozemkom, a to v sume 7 000 000 €. Obstarávanie strojov a zariadení nahradzujúcich zastarané alebo opotrebované zariadenia potrebné pre zabezpečenie výučby vysoké školy realizujú z bežných výdavkov v rozsahu výšky fondu reprodukcie (§ 16a ods. 4 a § 17 ods. 3 zákona).
(47)	Pri určovaní výšky kapitálových transferov na realizáciu stavieb, rekonštrukcie a odstraňovanie havárií sa prihliada na:
a)	stav rozostavanosti akcie, na ktorú vysoká škola požaduje finančné prostriedky,
b)	objem kapitálových výdavkov poskytnutých danej vysokej škole v predchádzajúcom období,
c)	súčasné priestorové vybavenie vysokej školy vrátane veľkosti plochy pripadajúcej na jedného študenta, 
d)	naliehavosť rekonštrukcie resp. odstránenia havárie ) a na možnosti vysokej školy realizovať financovanie z už pridelených finančných prostriedkov alebo z vlastných finančných prostriedkov.
3.2 Dotácia na výskumnú, vývojovú alebo umeleckú činnosť
(48)	Dotácia na výskumnú, vývojovú alebo umeleckú činnosť sa poskytuje podľa § 89 ods. 5 zákona. V súlade s § 16 zákona č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (ďalej len „zákon o podpore výskumu a vývoja“) sa štátna podpora výskumu a vývoja na verejných vysokých školách poskytuje inštitucionálnou formou a účelovou formou (poskytovanie finančných prostriedkov na riešenie projektov výskumu a vývoja prostredníctvom Agentúry na podporu výskumu a vývoja). Účelová forma je poskytovaná na základe súťaže podľa § 18 ods. 1 citovaného zákona. Dotáciu na výskumnú, vývojovú alebo umeleckú činnosť v zmysle § 89 ods. 5 zákona, ktorá je predmetom dotačnej zmluvy, tvorí inštitucionálna forma výskumu a vývoja. Účelová forma podpory výskumu a vývoja je poskytovaná v súlade s § 20 ods. 1 zákona o podpore výskumu a vývoja na základe osobitných písomných zmlúv verejnej vysokej školy  s poskytovateľom.
(49)	Finančné prostriedky poskytované v rámci inštitucionálnej formy podpory výskumu a vývoja verejných vysokých škôl sú rozpočtované v rámci podprogramu 077 12 – Vysokoškolská veda a technika v celkovej sume 160 549 559 € a pozostávajú zo štyroch častí. Dve z nich, a to VEGA a KEGA, sú prideľované v rámci vnútorného grantového systému ministerstva súťažným spôsobom na projekty podľa ich štatútov. Tretiu časť tvorí dotácia na prevádzku a rozvoj infraštruktúry pre výskum a vývoj obsahujúca aj časť na osobné náklady učiteľov zodpovedajúce ich výskumnej a umeleckej činnosti a na štipendiá doktorandov. Štvrtá časť sa poskytuje na podporu špičkových kolektívov identifikovaných Akreditačnou komisiou.
(50)	Pri rozpise dotácie na prevádzku a rozvoj infraštruktúry pre výskum a vývoj sa na rozpis sumy 146 399 559 € použije výkon vo výskume odvodený od nasledujúcich výkonových parametrov:
a)	výsledky hodnotenia kvality výskumnej činnosti vysokej školy podľa poslednej komplexnej akreditácie (váha 0,43),
b)	podielu vysokej školy na objeme finančných prostriedkov získaných v rokoch 2015 a 2016 na výskumné aktivity v rámci zahraničných grantových schém (váha 0,10),
c)	podielu vysokej školy na objeme finančných prostriedkov (bežné transfery) získaných v rokoch 2015 a 2016 na výskumné aktivity od subjektov verejnej správy (okrem štátnych programov), (váha 0,09)
d)	podielu vysokej školy na objeme finančných prostriedkov (bežné transfery) získaných v rokoch 2015 a 2016 na výskumné aktivity od iných subjektov ako sú subjekty verejnej správy a od subjektov zo zahraničia (mimo grantových schém) (váha 0,03),
e)	podielu vysokej školy na priemernom počte doktorandov v dennej forme doktorandského štúdia po dizertačnej skúške v kalendárnom roku 2016 (váha 0,10) )
f)	podielu vysokej školy na publikačnej činnosti určenej podľa odseku (53) (váha 0,225) a
g)	podielu vysokej školy na umeleckej tvorbe podľa odseku (17) (váha 0,025).)
(51)	Výskumnou aktivitou je riešenie projektu výskumu a vývoja alebo tvorivého umeleckého projektu. Spôsob získania finančných prostriedkov na výskumnú aktivitu mimo otvorených grantových schém musí štandardne obsahovať súťažný prvok.)
(52)	Výsledky hodnotenia kvality výskumnej činnosti vysokej školy podľa poslednej komplexnej akreditácie sa zohľadnia pomerne podľa získaného skóre vysokou školou. Skóre sa získa ako súčet súčinov počtu akademických zamestnancov, ktorých zohľadnila Akreditačná komisia pri hodnotení kvality výskumnej činnosti na danej súčasti vysokej školy a v oblasti výskumu  a upraveného číselne vyjadreného profilu kvality k. Upravený číselne vyjadrený profil kvality sa určí podľa vzorca (k-1)2.
(53)	Z polovice sumy finančných prostriedkov pripadajúcich na publikačnú činnosť, sa 0,88 % rozpisuje úmerne počtu záznamov v CREPČ za roky 2015 a 2016 v kategórii AGJ a zvyšok sa rozdeľuje medzi množiny oblastí výskumu;) oblasti výskumu vychádzajú z rozdelenia Akreditačnou komisiou a spolu s ich váhou na celkovom podiele financovania sú uvedené v prílohe č. 7. Pre jednotlivé skupiny publikačnej činnosti sa osobitne určuje podiel, ktorým sa podieľajú jednotlivé skupiny publikačnej činnosti na rozpise danej množiny oblastí výskumu. Na rozdiel od prílohy č. 5, skupiny B a C tvoria jednu skupinu B. V prípade skupiny A1 a D sa publikačné výstupy, ktoré sú indexované v databáze WoS, zohľadňujú desaťkrát väčšou váhou. V prípade skupiny B sa zohľadňuje najlepší kvartil, v ktorom je zaradený časopis podľa indikátora SJR v roku 2015, resp. 2016). Prvý kvartil je zohľadnený váhou 6, druhý kvartil váhou 4, tretí kvartil váhou 1 a štvrtý kvartil váhou 0,5. V jednotlivých skupinách sa publikačné výstupy zohľadňujú navyše váhou v skupine uvedenej v prílohe č. 5 v stĺpci D2. Druhá polovica finančných prostriedkov sa rozpisuje podľa prepočítaného počtu registrovaných záznamov publikačnej činnosti použitím metodiky z roku 2016 – rozpis dotácie na výskumnú, vývojovú alebo umeleckú činnosť podľa podielu vysokej školy na publikačnej činnosti, vykazovacie obdobia 2015 a 2016.
(54)	Na financovanie projektov v rámci vnútornej grantovej schémy VEGA sa vyčleňuje 10 750 000 € a na financovanie projektov v rámci vnútornej grantovej schémy KEGA sa vyčleňuje 3 400 000 €.
(55)	Na podporu špičkových kolektívov sa vyčleňuje suma 1 164 000 eur. Táto sa medzi jednotlivé vysoké školy rozpíše úmerne počtu členov špičkového kolektívu, ktorí boli predmetom hodnotenia zo strany Akreditačnej komisie. 
3.3 Dotácia na rozvoj vysokej školy
(56)	Dotácia na rozvoj vysokej školy sa poskytuje podľa § 89 ods. 7 zákona, ktorý uvádza: Dotácia na rozvoj vysokej školy sa určuje na základe výberového konania, v ktorého rámci vysoké školy predkladajú ministerstvu projekty na uskutočňovanie svojich rozvojových programov. Pri tomto výberovom konaní sa berie do úvahy kvalita predkladaných projektov, dlhodobý zámer ministerstva a dlhodobý zámer verejnej vysokej školy alebo skupiny vysokých škôl.
(57)	Dotácie na rozvoj vysokej školy sú v roku 2018 rozpočtované v rámci podprogramu Rozvoj vysokého školstva. V roku 2018 sa na tento účel vyčleňuje suma 4 627 302 €, z toho 900 000 € vo forme kapitálových výdavkov.
(58)	Vysoké školy sa môžu uchádzať o dotácie na rozvoj prostredníctvom rozvojových projektov, ktoré sa podávajú na ministerstvo. Podrobnosti k podávaniu projektov, vrátane termínu na ich podávanie, zverejní ministerstvo v samostatných výzvach. Okrem projektov, ktoré predkladajú jednotlivé vysoké školy, sa financujú aj tzv. centrálne rozvojové projekty pre potreby rezortu školstva. Sú to projekty s celoslovenskou pôsobnosťou, ktorých sa ministerstvo priamo zúčastňuje, alebo aktívne participuje pri ich zabezpečovaní a realizácii v pravidelnom kontakte s vysokými školami. Možnosť podávať návrhy na centrálne projekty majú vysoké školy, či už jednotlivo alebo spoločne. Môže ich iniciovať aj ministerstvo.
(59)	V rámci dotácie na rozvoj vysokej školy sa poskytujú aj finančné prostriedky na pokračujúce rozvojové projekty, ktorých implementácia bola schválená na viac rokov so schválením poskytnutia časti dotácie v roku 2018 za splnenia určených podmienok.
3.4 Dotácia na sociálnu podporu študentov
(60)	Dotácia na sociálnu podporu študentov sa poskytuje podľa § 89 ods. 8 zákona, ktorý uvádza: Dotácia na sociálnu podporu študentov vychádza z nárokov študentov podľa § 96 zákona a pri nenárokových položkách sociálnej podpory z možností štátneho rozpočtu. Na časť dotácie vychádzajúcu z nárokov študentov podľa § 96 zákona má vysoká škola právny nárok. Pokiaľ ide o formy sociálnej podpory, v § 94 zákona sa uvádza: Sociálna podpora študentom sa poskytuje priamou a nepriamou formou. Priamou formou sociálnej podpory sú štipendiá (sociálne a motivačné). Nepriamou formou sociálnej podpory sú najmä tieto služby: 
a)	stravovanie a ubytovanie podľa možností vysokej školy s poskytnutím príspevku na náklady spojené so stravovaním a ubytovaním, 
b)	finančná podpora a organizačná podpora športových činností, kultúrnych činností a univerzitných pastoračných centier.
(61)	Na sociálnu podporu študentov sa vyčleňuje suma 49 682 304 €.
3.4.1	Sociálne štipendiá
(62)	Dotácie na sociálne štipendiá sú poskytované účelovo. Študent má na sociálne štipendium právny nárok, a preto sú sociálne štipendiá  pokrývané v plnej výške. Objem zálohovo poskytnutých finančných prostriedkov v rámci schváleného rozpočtu na rok 2018 závisí od poskytnutej dotácie na tento účel v roku 2017. Korekcia na skutočnú potrebu sociálnych štipendií sa vykonáva podľa požiadaviek vysokých škôl, najmenej 2x ročne.
3.4.2	 Motivačné štipendiá
(63)	Dotácie na motivačné štipendiá sú poskytované účelovo. Dotácia na motivačné štipendium bude vysokej škole poskytnutá tak, aby 10 %-ám študentov v dennej forme štúdia k 31. októbru 2016 (okrem doktorandov), mohlo byť priznané motivačné štipendium  vo výške 500 €. Na výpočet výšky dotácie na motivačné štipendiá platí vzťah:  
počet študentov v dennej forme x 0,1 x dotácia na 1 študenta v dennej forme.
(64)	Okrem toho sa jednotlivým vysokým školám poskytuje dotácia na motivačné štipendiá pre študentov vo vybraných študijných odboroch. Zoznam študijných odborov je v prílohe č. 3. Dotácia je odvodená od počtu študentov vo vybranom študijnom odbore (v prípade učiteľských študijných programoch vo vybraných predmetoch, a to polovičným počtom), v dennej forme štúdia, ktorí sú zohľadňovaní pri určení dotácie na uskutočňovanie akreditovaných študijných programov, ktorých KAP je viac ako 0,95 a pre prvé dva stupne vysokoškolského vzdelávania. Dotácia sa poskytne tak, aby 15 %-ám študentov bolo možné v roku 2018 poskytnúť štipendium v priemernej výške 1 000 €. Použitie finančných prostriedkov je účelovo viazané na študentov vo vybraných študijných odboroch. 
(65)	Dotácia na motivačné štipendium sa poskytuje účelovo. Motivačné štipendium je potrebné poskytnúť do konca kalendárneho roka 2018.
3.4.3 Príspevok na stravovanie a ubytovanie
(66)	Príspevok na stravovanie sa poskytuje účelovo a len verejným vysokým školám. Výška zálohového príspevku na jedlá (študentom dennej formy vrátane doktorandov) sa poskytuje úmerne v závislosti od počtu vydaných jedál v období od 1. januára 2017 do 31. októbra  2017. Korekcia na skutočnú potrebu sa vykonáva podľa požiadaviek vysokých škôl, najmenej  2x ročne.
(67)	Príspevok na stravovanie sa od 1. januára 2018 určuje vo výške 1,0 €. Výšku príspevku môže ministerstvo v priebehu roka 2018 upraviť v závislosti od disponibilných zdrojov a počtu vydaných jedál, na ktorý sa príspevok uplatní. O prípadnej zmene výšky príspevku na stravovanie bude ministerstvo informovať vysoké školy najmenej 30 dní vopred.
(68)	Príspevok na stravovanie možno aplikovať iba v prípade, keď hodnota jedla je najmenej 1,5 €, pričom príspevok študenta na jedlo musí byť minimálne 50 % z rozdielu ceny jedla a výšky príspevku poskytnutého ministerstvom (táto hranica je stanovená pre prípad, že vysoká škola by zo svojich zdrojov tiež prispievala na jedlo študentom). Okrem toho systém poskytovania jedál študentom musí byť transparentný a kontrolovateľný, aby umožňoval preukazné zúčtovanie príspevku. Príspevok sa poskytuje formou preddavku maximálne na dve jedlá v jeden deň vydané denným študentom v stravovacom zariadení vysokej školy, respektíve v zmluvnom zariadení. Za stravovacie zariadenie na tieto účely sa nepokladá bufet alebo obdobné zariadenie,  nie je teda možné  uplatniť príspevok  pri nákupe potravín systémom ako sa využívajú „gastrolístky“. 
(69)	Príspevok na ubytovanie sa poskytuje
a)	vysokým školám, ktoré vlastnia študentské domovy,
b)	vysokým školám, ktoré majú uzatvorené zmluvy na ubytovanie študentov s inými ubytovacími zariadeniami.
(70)	Na účely výpočtu výšky príspevku pozostáva príspevok na ubytovanie z dvoch častí, a to:
a)	z príspevku na prevádzku študentských domovov vysokých škôl,
b)	z príspevku na ubytovaného študenta.
(71)	Príspevok na ubytovanie sa poskytuje účelovo.
(72)	V rámci príspevku na prevádzku študentských domovov na rok 2018 podľa odseku (70) písm. a) obdrží vysoká škola, ktorá vlastní študentské domovy (resp. študentský domov), dotácie na mzdy zamestnancov a odvody do poistných fondov vo výške 50 % z objemu finančných prostriedkov  v roku 2017, a z 50 % odvodeného  od počtu lôžok obsadených študentmi (k 31. 10. 2016) vrátane doktorandov v dennej forme štúdia.
(73)	Vysoká škola, ktorá vlastní študentské domovy (resp. študentský domov), obdrží okrem prostriedkov na mzdy zamestnancov študentských domovov a odvody do poistných fondov v rámci príspevku na prevádzku študentských domovov podľa odseku (70) písm. a) aj finančné prostriedky na prevádzkové náklady študentských domovov vo výške ku * 32 € ročne na každé lôžko v študentskom domove pridelené študentovi (vrátane doktorandov v dennej forme štúdia), kde ku je koeficient náročnosti údržby z intervalu 1,0 až 2,5, pričom tento koeficient sa určuje na základe nasledujúcej tabuľky:
Kategória	C h a r a k t e r i s t i k a	Koeficient ku	
A	Blok po výstavbe (rekonštrukcii) do 10 rokov	          1,0	
B	Blok po výstavbe (rekonštrukcii) od 10 do 20 rokov	          2,0	
C	Blok po výstavbe (rekonštrukcii) nad 20 rokov	          2,5	

(74)	V prípade blokov jedného študentského domova rôznej kvality sa určí výsledný koeficient váhovým spôsobom s uvážením kapacity blokov.
(75)	Príspevok na ubytovaného študenta podľa odseku (70) písm. b)  sa poskytuje vysokej škole vo výške 7 €/ubytovaného študenta/mesiac počas jeho ubytovania (najviac 10 mesiacov) ). Verejná vysoká škola, ktorá má uzatvorenú zmluvu s ubytovacím zariadením, v ktorom sú ubytovaní študenti, musí o príspevok požiadať ministerstvo a k žiadosti priložiť predmetnú zmluvu.
(76)	V rámci tejto časti dotácie sa poskytnú jednotlivým verejným vysokým školám aj finančné prostriedky zohľadňujúce vplyv valorizácie platov zamestnancov študentských jedální.)
3.4.4 Dotácia na športové aktivity a kultúrne aktivity
(77)	Dotácia na športové aktivity sa poskytuje verejným vysokým školám na činnosť vysokoškolských telovýchovných jednôt a vysokoškolských športových klubov podľa Kritérií na prerozdelenie príspevku ministerstva  vysokoškolským telovýchovným jednotám a športovým klubom vysokých škôl navrhnutých Slovenskou asociáciou univerzitného športu aj so zohľadnením účasti športovcov na svetových univerziádach a akademických majstrovstvách sveta. Podklady, na základe ktorých sa dotácia poskytla, ministerstvo zverejní.
(78)	Dotácia na organizačnú podporu ďalších športových aktivít, na kultúrnu činnosť a na podporu univerzitných pastoračných centier sa poskytuje úmerne počtu študentov v dennej forme štúdia k 31. októbru 2016.
(79)	Dotácia na kultúrne a športové akcie s celoslovenskou pôsobnosťou a na kultúrne a športové akcie spojené s účasťou na medzinárodných podujatiach sa poskytuje účelovo na základe osobitnej žiadosti vysokej školy.
(80)	V rámci dotácie na športové a kultúrne aktivity môže ministerstvo v nadväznosti na  výšku disponibilných zdrojov poskytnúť verejnej vysokej škole dotáciu na realizáciu priorít ministerstva v oblasti športovej a kultúrnej činnosti realizovaných prostredníctvom verejných vysokých škôl, vysokoškolských telovýchovných jednôt a športových klubov a vysokoškolských umeleckých súborov.
4. Záverečné ustanovenie
(81)	V prípade zistenia, že vysokej škole bola na základe nesprávnych údajov určená vyššia dotácia ako jej prináleží, ministerstvo vykoná v príslušnej časti rozpisu korekciu. 
(82)	Ak dôjde v priebehu roka 2018 k úprave disponibilných zdrojov v rámci relevantných programov štátneho rozpočtu, ministerstvo operatívne zohľadní zmenu vykonaním úpravy objemu finančných prostriedkov rozdeľovaných podľa vybraného parametra a zohľadní tieto zmeny spôsobom uvedeným v metodike v rozpise pre jednotlivé vysoké školy. V prípade, že navýšenie disponibilných zdrojov má vopred určený účel alokácia finančných prostriedkov sa vykoná s ohľadom na predmetný účel. 

V Bratislave xx. decembra 2017  

Martina Lubyová,
ministerka školstva, vedy, výskumu a športu SR

					

	

Príloha č. 1 – Váhy jednotlivých kategórií umeleckých výkonov
Váha kategórie	Kategórie s danou váhou	
12,00	ZZZ, ZYZ	
7,20	ZZY, ZYY	
6,24	ZZX, ZYX	
6,00	ZXZ, ZVZ, YZZ, YYZ	
3,60	ZZV, ZYV, ZXY, ZVY, YZY, YYY	
3,12	ZXX, ZVX, YZX, YYX	
3,00	YXZ, YVZ, XZZ, XYZ	
1,80	ZXV, ZVV, YZV, YYV, YXY, YVY, XZY, XYY	
1,56	YXX, YVX, XZX, XYX	
1,50	XXZ, XVZ	
0,90	YXV, YVV, XZV, XYV, XXY, XVY	
0,78	XXX, XVX	
0,45	XXV, XVV	
-0,50	záznamy, ktoré nemali byť predmetom evidencie (napr. zamestnanec na kratší pracovný čas)	

Príloha č. 2 – Zaradenie jednotlivých študijných odborov do skupín
Skupina	koeficient	Študijné odbory  - I. a II. Stupeň	
1	3,65	Farmácia, Pôrodná asistencia, Všeobecné lekárstvo, Zubná technika, Zubné lekárstvo	
2	3,77	Architektonická tvorba, Divadelné umenie, Dizajn, Filmové umenie a multimédiá, Hudobné umenie, Reštaurovanie, Tanečné umenie, Výtvarné umenie	
3	5,15	Hygiena potravín, Kynológia, Všeobecné veterinárske lekárstvo	
4	1,72	Aplikovaná informatika, Automatizácia, Baníctvo, Banská geológia a geologický prieskum, Bezpečnosť a ochrana zdravia pri práci, Bezpečnosť technických systémov, Bezpečnostné verejno-správne služby, Biológia, Biomedicínske inžinierstvo, Biotechnológie, Doprava, Dopravné služby, Dopravné stroje a zariadenia, Drevárstvo, Ekonomika a manažment obranných zdrojov, Elektronika, Elektrotechnika, Energetické stroje a zariadenia, Energetika, Environmentálne inžinierstvo, Environmentálny manažment, Fyzika, Fyzikálne inžinierstvo, Geológia, Geotechnika, Hospodárska informatika, Hydromeliorácie, Chémia, Chemické inžinierstvo, Informačné systémy, Informatika, Kognitívna veda, Konštrukcie a procesy výroby drevárskych výrobkov, Kriminalistika a kriminológia, Kvalita produkcie, Kybernetika, Laboratórne vyšetrovacie metódy v zdravotníctve, Letecké a kozmické inžinierstvo, Logistika, Manažment vojenských systémov, Materiály, Mechatronika, Meranie, Mineralurgia, Motorové vozidlá, koľajové vozidlá, lode a lietadlá, Občianska bezpečnosť, Ochrana a využívanie krajiny, Ochrana osôb a majetku, Počítačové inžinierstvo, Poľnohospodárska a lesnícka technika, Poštové služby, Poštové technológie, Potravinárstvo, Priemyselné inžinierstvo, Procesná technika, Rádiologická technika, Softvérové inžinierstvo, Stavebníctvo, Strojárstvo, Súdne inžinierstvo, Synekológia, Telekomunikácie, Údržba strojov a zariadení, Umelá inteligencia, Verejné zdravotníctvo, Vodné hospodárstvo, Vojenské spojovacie a informačné systémy, Všeobecná ekológia a ekológia jedinca a populácií, Výrobná technika, Výrobné technológie, Výzbroj a technika ozbrojených síl, Záchranné služby, Zdravotnícke a diagnostické pomôcky, Získavanie a spracovanie zemských zdrojov	
5	1,86	Agrobiotechnológie, Krajinárstvo, Krajinná a záhradná architektúra, Lesníctvo, Lesnícke technológie, Poľovníctvo, Rastlinná produkcia, Spracovanie poľnohospodárskych produktov, Všeobecné poľnohospodárstvo, Výživa, Záhradníctvo, Živočíšna produkcia	
6	1,75	Aplikovaná mechanika, Architektúra a urbanizmus, Geodézia a kartografia, Inžinierske konštrukcie a dopravné stavby, Pozemné stavby, Prekladateľstvo a tlmočníctvo, Priestorové plánovanie, Vodné stavby	
7	1,38	Andragogika, Knižnično-informačné štúdiá, Liečebná pedagogika, Logopédia, Masmediálne štúdiá, Pedagogika, Predškolská a elementárna pedagogika, Špeciálna pedagogika, Šport, Žurnalistika	
8	1,54	Aplikovaná matematika, Matematika, Štatistika	
9	1,21	Cestovný ruch, Cudzie jazyky a kultúry, Ekonomika a manažment podniku, Financie, bankovníctvo a investovanie, Finančný manažment, Geografia, Klasické jazyky, Kvantitatívne metódy v ekonómii, Ľudské zdroje a personálny manažment, Manažment, Medzinárodné ekonomické vzťahy, Medzinárodné podnikanie, Národná a medzinárodná bezpečnosť, Národné hospodárstvo, Neslovanské jazyky a literatúra, Obchod a marketing, Obchodné podnikanie, Odvetvové ekonomiky a manažment, Orientálne jazyky a kultúry, Poisťovníctvo, Slovanské jazyky a literatúry, Účtovníctvo, Verejná ekonomika a služby, Verejná správa  a regionálny rozvoj	
10	1,17	Archeológia, Archívnictvo, Dejiny a teória divadelného umenia, Dejiny a teória filmového umenia a multimédií, Dejiny a teória výtvarného umenia a architektúry, Estetika, Etika, Etnológia, Evanjelická teológia, Filozofia, História, Katolícka teológia, Klasická archeológia, Kulturológia, Medzinárodné vzťahy, Muzeológia, Muzikológia, Politológia, Pravoslávna teológia, Psychológia, Religionistika, Slovenský jazyk a literatúra, Sociálna antropológia, Sociálna práca, Sociálne služby a poradenstvo, Sociológia, Teológia, Verejná politika a verejná správa	
11	1,00	Kánonické právo, Právo	
16	2,81	Hutníctvo, Chemické technológie	
17	2,51    	Dentálna hygiena, Fyziologická a klinická výživa, Fyzioterapia, Ošetrovateľstvo, Urgentná zdravotná starostlivosť	
III. stupeň	
18	3,97	Anatómia, histológia a embryológia, Anesteziológia a resuscitácia, Dermatovenerológia, Epidemiológia, Fyziatria, balneológia a liečebná rehabilitácia, Gynekológia a pôrodníctvo, Hygiena, Chirurgia, Klinická biochémia, Klinická farmakológia, Neurológia, Normálna a patologická fyziológia, Nukleárna medicína, Oftalmológia, Onkológia, Ortopédia, Otorinolaryngológia, Patologická anatómia a súdne lekárstvo, Pediatria, Psychiatria, Röntgenológia a rádiológia, Telovýchovné lekárstvo, Toxikológia, Urológia, Vnútorné choroby, Zubné lekárstvo	
19	2,48	Agrobiotechnológie, Agrochémia a výživa rastlín, Algebra a teória čísel, Analytická chémia, Anorganická chémia, Anorganická technológia a materiály, Antropológia, Aplikovaná geofyzika, Aplikovaná informatika, Aplikovaná matematika, Aplikovaná mechanika, Architektúra a urbanizmus, Astrofyzika, Astronómia, Automatizácia, Baníctvo, Banská geológia a geologický prieskum, Banská mechanizácia, doprava a hlbinné vŕtanie, Banské meračstvo a geodézia, Bezpečnosť a ochrana zdravia pri práci, Bezpečnosť technických systémov, Bezpečnostné verejno-správne služby, Biofyzika, Biochémia, Biomedicínske inžinierstvo, Bionika a biomechanika, Biotechnológie, Botanika, Časti a mechanizmy strojov, Diskrétna matematika, Doprava, Dopravné služby, Dopravné stroje a zariadenia, Ekonomika a manažment obranných zdrojov, Ekosystémové služby lesov, Elektroenergetika, Elektronika, Elektrotechnológie a materiály, Energetické stroje a zariadenia, Energetika, Environmentálne inžinierstvo, Environmentálny manažment, Etológia, Farmaceutická chémia, Farmakognózia, Farmakológia, Fyzická geografia a geoekológia, Fyzika kondenzovaných látok a akustika, Fyzika plazmy, Fyzikálna chémia, Fyzikálna metalurgia, Fyzikálne inžinierstvo, Fyziológia plodín a drevín, Fyziológia rastlín, Fyziológia živočíchov, Fyzioterapia, Galenická farmácia, Genetika, Geodézia a kartografia, Geofyzika, Geochémia, Geoinformatika, Geometria a topológia, Geotechnika, Hospodárska informatika, Hospodárska úprava lesov, Humánna geografia, Hutníctvo, Hutníctvo kovov (do 31.12.2015), Hydrogeológia, Hydrológia, Hydromeliorácie, Hygiena chovu zvierat a životné prostredie, Hygiena potravín, Chémia a technológia poživatín, Chémia a technológia životného prostredia, Chemická fyzika, Chemické inžinierstvo, Imunológia, Infekčné a parazitárne choroby zvierat, Informačné systémy, Informatika, Inžinierska geológia, Inžinierske konštrukcie a dopravné stavby, Jadrová a subjadrová fyzika, Jadrová energetika, Jadrová chémia, Klinická farmácia, Kognitívna veda, Konštrukcie a procesy výroby drevárskych výrobkov, Krajinárstvo, Krajinná a záhradná architektúra, Kvalita produkcie, Kvantová elektronika a optika, Kybernetika, Laboratórne vyšetrovacie metódy v zdravotníctve, Lekárenstvo - sociálna farmácia, Lekárska biofyzika, Lekárska, klinická a farmaceutická biochémia, Lesnícka fytológia, Lesnícke technológie, Letecké a kozmické inžinierstvo, Logistika, Ložisková geológia, Makromolekulová chémia, Manažment vojenských systémov, Matematická analýza, Matematická logika a základy matematiky, Materiály, Medzné stavy materiálov, Mechanizácia poľnohospodárskej a lesníckej výroby, Mechatronika, Meracia technika, Meteorológia a klimatológia, Metrológia, Mikrobiológia, Mineralógia, Mineralurgia, Molekulárna biológia, Molekulárna cytológia, Motorové vozidlá, koľajové vozidlá, lode a lietadlá, Národná a medzinárodná bezpečnosť, Nekovové materiály a stavebné hmoty, Neurovedy, Numerická analýza a vedecko-technické výpočty, Občianska bezpečnosť, Ochrana a využívanie krajiny, Ochrana lesa, Ochrana osôb a majetku, Ochrana pôdy, Ochrana rastlín, Operačné a bojové použitie ozbrojených síl, Organická chémia, Organická technológia a technológia palív, Ošetrovateľstvo, Paleontológia, Parazitológia, Pedológia, Pestovanie lesa, Petrológia, Počítačové inžinierstvo, Politická geografia, Poľovníctvo, Poštové služby, Poštové technológie, Pozemné stavby, Pravdepodobnosť a matematická štatistika, Priemyselné inžinierstvo, Priestorové plánovanie, Procesná technika, Regionálna geografia, Silnoprúdová elektrotechnika, Softvérové inžinierstvo, Spracovanie poľnohospodárskych produktov, Stavebníctvo, Strojárske technológie a materiály, Súdne a verejné veterinárske lekárstvo, Súdne inžinierstvo, Synekológia, Špeciálna rastlinná produkcia, Špeciálna živočíšna produkcia, Štatistika, Štruktúra a vlastnosti dreva, Technológia makromolekulových látok, Technológia spracovania dreva, Tektonika, Telekomunikácie, Teoretická a počítačová chémia, Teoretická elektrotechnika, Teoretická informatika, Teória vyučovania fyziky, Umelá inteligencia, Verejné zdravotníctvo, Veterinárna chirurgia, ortopédia a röntgenológia, Veterinárna morfológia a fyziológia, Veterinárne pôrodníctvo a gynekológia, Virológia, Vnútorné choroby zvierat, Vodné stavby, Vojenská logistika, Vojenské spojovacie a informačné systémy, Všeobecná ekológia a ekológia jedinca a populácií, Všeobecná fyzika a matematická fyzika, Všeobecná rastlinná produkcia, Všeobecná živočíšna produkcia, Výrobná technika, Výzbroj a technika ozbrojených síl, Výživa, Výživa zvierat a dietetika, Záhradníctvo, Záchranné služby, Získavanie a spracovanie zemských zdrojov, Zoológia	
20	1,28	Andragogika, Archeológia, Architektonická tvorba, Cestovný ruch, Cudzie jazyky a kultúry, Dejiny a teória divadelného umenia, Dejiny a teória filmového umenia a multimédií, Dejiny a teória výtvarného umenia a architektúry, Dejiny filozofie, Dejiny národného hospodárstva, Divadelné umenie, Dizajn, Ekonometria a operačný výskum, Ekonomická teória, Ekonomika a manažment podniku, Ekonomika a riadenie podnikov, Estetika, Etika, Etnológia, Evanjelická teológia, Filmové umenie a multimédiá, Financie, Finančný manažment, História, Hospodárske právo a finančné právo, Hudobné umenie, Jazykoveda konkrétnych jazykových skupín, Kánonické právo, Katolícka teológia, Klasická archeológia, Klasické jazyky, Klinická psychológia, Knižnično-informačné štúdiá, Kriminalistika a kriminológia, Kulturológia, Kvantitatívne metódy v ekonómii, Liečebná pedagogika, Literárna veda, Logika a metodológia vedy, Logopédia, Manažment, Masmediálne štúdiá, Medzinárodné ekonomické vzťahy, Medzinárodné podnikanie, Medzinárodné právo, Medzinárodné vzťahy, Muzeológia, Muzikológia, Neslovanské jazyky a literatúra, Občianske právo, Obchod a marketing, Obchodné a finančné právo, Odborová didaktika, Odvetvové a prierezové ekonomiky, Odvetvové ekonomiky a manažment, Orientálne jazyky a kultúry, Pedagogická, poradenská a školská psychológia, Pedagogika, Podnikový manažment, Poisťovníctvo, Politológia, Pomocné vedy historické, Pracovné právo, Pravoslávna teológia, Predškolská a elementárna pedagogika, Prekladateľstvo a tlmočníctvo, Prognostika, Religionistika, Reštaurovanie, Rímske právo, Slovanské jazyky a literatúry, Slovenské dejiny, Slovenský jazyk a literatúra, Sociálna antropológia, Sociálna práca, Sociálna psychológia a psychológia práce, Sociálne služby a poradenstvo, Sociológia, Správne právo, Svetová ekonomika, Systematická filozofia, Špeciálna pedagogika, Športová edukológia, Športová humanistika, Športová kinantropológia, Tanečné umenie, Teológia, Teória a dejiny štátu a práva, Teória a dejiny žurnalistiky, Teória a metodológia sociológie, Teória hudby, Teória literatúry a dejiny konkrétnych národných literatúr, Teória policajných vied, Teória politiky (do 31.12.2015), Teória tanca, Teória vyučovania informatiky, Teória vyučovania matematiky, Trestné právo, Účtovníctvo, Ústavné právo, Verejná ekonomika a služby, Verejná politika a verejná správa, Verejná správa  a regionálny rozvoj, Všeobecná a experimentálna psychológia, Všeobecná jazykoveda, Všeobecné dejiny, Výtvarné umenie	
Zaradenie predmetov pre učiteľské študijné programy:
Skupina	koeficient	Predmet aprobácie	
7	1,38	pedagogika, psychológia, telesná výchova	
12	1,67	biológia, ekológia, environmentalistika, fyzika, geografia, geológia, chémia, praktická príprava, technická výchova, technické predmety, technika	
13	1,27	anglický jazyk a literatúra, francúzsky jazyk a literatúra, latinský jazyk, latinský jazyk a literatúra, maďarský jazyk a literatúra, nemecký jazyk a literatúra, rusínsky jazyk a literatúra, ruský jazyk a literatúra, španielsky jazyk a literatúra, taliansky jazyk a literatúra, ukrajinský jazyk a literatúra	
14	1,38	deskriptívna geometria, informatika, matematika	
15	1,27	dejepis, ekonomické predmety, estetická výchova, estetika, etická výchova, filozofia, história, katechetika, katechetika evanjelikálnych cirkví, náboženská výchova, náboženská výchova (katolícka), náboženská výchova ECAV, náuka o spoločnosti, občianska výchova, odborné ekonomické predmety, praktická príprava v ekonomických predmetoch, slovenský jazyk a literatúra, slovenský jazyk a slovenská literatúra na školách s vyučovacím jazykom národnostných menšín, sociálna práca, výchova k občianstvu	
17	2,51	animácia výtvarného umenia, cirkevná hudba, hra na klávesovom nástroji/na klávesové nástroje, hudba, hudobná výchova, hudobné umenie, hudobno-dramatické umenie, pedagogika hudobného umenia, pedagogika hudobno-dramatického umenia, pedagogika výtvarného umenia, spev, školské hudobné súbory, výtvarná edukácia, výtvarná výchova, výtvarné umenie	

Príloha 3 – vybrané študijné odbory na motivačné štipendiá
Aplikovaná informatika, Aplikovaná matematika, Automatizácia, Bezpečnosť technických systémov, Biológia, Biomedicínske inžinierstvo, Biotechnológie, Dopravné stroje a zariadenia, Drevárstvo, Elektronika, Elektrotechnika, Energetické stroje a zariadenia, Energetika, Environmentálne inžinierstvo, Environmentálny manažment, Fyzika, Fyzioterapia (len bakalárske programy), Fyzikálne inžinierstvo, Geografia, Geológia, Geotechnika, Hospodárska informatika, Hutníctvo, Chémia, Chemické inžinierstvo, Chemické technológie, Informačné systémy, Informatika, Kognitívna veda, Kybernetika, Letecké a kozmické inžinierstvo, Matematika, Materiály, Mechatronika, Meranie, Mineralurgia, Motorové vozidlá, koľajové vozidlá, lode a lietadlá, Ochrana a využívanie krajiny, Ošetrovateľstvo (len bakalárske programy), Počítačové inžinierstvo, Poľnohospodárska a lesnícka technika, Pôrodná asistencia (len bakalárske programy), Potravinárstvo, Priemyselné inžinierstvo, Procesná technika, Softvérové inžinierstvo, Stavebníctvo, Strojárstvo, Súdne inžinierstvo, Synekológia, Štatistika, Telekomunikácie, Údržba strojov a zariadení, Umelá inteligencia, Vodné hospodárstvo, Vodné stavby, Všeobecná ekológia a ekológia jedinca a populácií, Výrobná technika, Výrobné technológie, Získavanie a spracovanie zemských zdrojov
Predmety v rámci učiteľstva:
fyzika, chémia, geografia, biológia, informatika, matematika.
Príloha 4 –vybrané študijné odbory podporované v rámci dotácie na tovary a služby
Algebra a teória čísel, Analytická chémia, Anorganická chémia, Anorganická technológia a materiály, Antropológia, Aplikovaná geofyzika, Aplikovaná informatika, Aplikovaná matematika, Aplikovaná mechanika, Architektúra a urbanizmus, Astrofyzika, Astronómia, Automatizácia, Baníctvo, Banská geológia a geologický prieskum, Banská mechanizácia, doprava a hlbinné vŕtanie, Banské meračstvo a geodézia, Bezpečnosť technických systémov, Biofyzika, Biochémia, Biológia, Biomedicínske inžinierstvo, Bionika a biomechanika, Biotechnológie, Botanika, Časti a mechanizmy strojov, Diskrétna matematika, Doprava, Dopravné stroje a zariadenia, Drevárstvo, Elektroenergetika, Elektronika, Elektrotechnika, Elektrotechnológie a materiály, Energetické stroje a zariadenia, Energetika, Environmentálne inžinierstvo, Environmentálny manažment, Etológia, Fyzická geografia a geoekológia, Fyzika, Fyzika kondenzovaných látok a akustika, Fyzika plazmy, Fyzikálna chémia, Fyzikálna metalurgia, Fyzikálne inžinierstvo, Fyziológia rastlín, Fyziológia živočíchov, Genetika, Geodézia a kartografia, Geofyzika, Geografia, Geochémia, Geoinformatika, Geológia, Geometria a topológia, Geotechnika, Hospodárska informatika, Humánna geografia, Hutníctvo, Hutníctvo kovov, Hydrogeológia, Hydrológia, Chémia, Chémia a technológia poživatín, Chémia a technológia životného prostredia, Chemická fyzika, Chemické inžinierstvo, Chemické technológie, Imunológia, Informačné systémy, Informatika, Inžinierska geológia, Inžinierske konštrukcie a dopravné stavby, Jadrová a subjadrová fyzika, Jadrová energetika, Jadrová chémia, Kognitívna veda, Konštrukcie a procesy výroby drevárskych výrobkov, Kvalita produkcie, Kvantová elektronika a optika, Kybernetika, Letecké a kozmické inžinierstvo, Ložisková geológia, Makromolekulová chémia, Matematická analýza, Matematická logika a základy matematiky, Matematika, Materiály, Medzné stavy materiálov, Mechatronika, Meracia technika, Meranie, Meteorológia a klimatológia, Metrológia, Mikrobiológia, Mineralógia, Mineralurgia, Molekulárna biológia, Molekulárna cytológia, Motorové vozidlá, koľajové vozidlá, lode a lietadlá, Nekovové materiály a stavebné hmoty, Neurovedy, Numerická analýza a vedecko-technické výpočty, Ochrana a využívanie krajiny, Organická chémia, Organická technológia a technológia palív, Paleontológia, Parazitológia, Pedológia, Petrológia, Počítačové inžinierstvo, Politická geografia, Poľnohospodárska a lesnícka technika, Poštové technológie, Potravinárstvo, Pozemné stavby, Pravdepodobnosť a matematická štatistika, Priemyselné inžinierstvo, Priestorové plánovanie, Procesná technika, Regionálna geografia, Silnoprúdová elektrotechnika, Softvérové inžinierstvo, Stavebníctvo, Strojárske technológie a materiály, Strojárstvo, Súdne inžinierstvo, Synekológia, Štatistika, Štruktúra a vlastnosti dreva, Technológia makromolekulových látok, Technológia spracovania dreva, Tektonika, Telekomunikácie, Teoretická a počítačová chémia, Teoretická elektrotechnika, Teoretická informatika, Teória vyučovania fyziky, Teória vyučovania informatiky, Teória vyučovania matematiky, Údržba strojov a zariadení, Umelá inteligencia, vedecká, umelecká výchova podľa predchádzajúcich predpisov, Virológia, Vodné hospodárstvo, Vodné stavby, Všeobecná ekológia a ekológia jedinca a populácií, Všeobecná fyzika a matematická fyzika, Výrobná technika, Výrobné technológie, Získavanie a spracovanie zemských zdrojov, Zoológia
Predmety v rámci učiteľstva:
fyzika, chémia, geografia, geológia, biológia, informatika, matematika.
Príloha č. 5 – Definícia skupín publikácií pre potreby rozpisu dotácií 
Pri definícii skupín publikácií pre potreby rozpisu dotácií sa využíva klasifikácia publikačnej činnosti upravená vyhláškou Ministerstva školstva, vedy, výskumu a športu SR č. 456/2012 Z. z. o centrálnom registri evidencie publikačnej činnosti a centrálnom registri evidencie umeleckej činnosti (ďalej len „vyhláška“). Z praktických dôvodov sa publikácie rozčleňujú podľa ich kategórií zavedených vyhláškou do skupín A1, A2, B, C a D.  V rámci dotácie na výskumnú, vývojovú alebo umeleckú činnosť sa zohľadňujú len publikačné výstupy zo skupín A1, B (okrem kategórie AGJ), C (zlúčená so skupinou B) a zo skupiny D len publikácie v nasledujúcich kategóriách: ADE, ADF, AEC, AED, AEG, AEH, AFA, AFB, AFC, AFD, AFE, AFF, AFG, AFH, AEM a AEN.
D1 – váhy pre dotáciu na uskutočňovanie akreditovaných študijných programov
D2 – váhy pre dotáciu na výskumnú, vývojovú  alebo umeleckú činnosť
 Skupiny a kategórie	D1	D2	
Skupina A1 – Knižné publikácie charakteru vedeckej monografie	
vedecké monografie (AAA, AAB)	0,50	1	
štúdie charakteru vedeckej monografie v časopisoch a zborníkoch (ABA, ABB)	0,50	1	
kapitoly vo vedeckých monografiách (ABC, ABD)	0,05	0,1	
Skupina A2 – Ostatné knižné publikácie	
vysokoškolské učebnice (ACA, ACB)	0,50	0,00	
odborné knižné publikácie (BAA, BAB)	0,50	0,00	
učebnice pre stredné a základné školy (BCB)	0,50	0,00	
skriptá a učebné texty (BCI)	0,50	0,00	
umelecké monografie, dramatické diela, scenáre, umelecké preklady publikácií a autorské katalógy (CAA, CAB)	0,50	0,00	
prehľadové práce (EAI)	0,50	0,00	
odborné preklady publikácií (EAJ)	0,50	0,00	
zostavovateľské práce knižného charakteru (bibliografie, encyklopédie, katalógy, slovníky, zborníky, atlasy, a pod.) (FAI)	0,50	0,00	
Skupina B – Publikácie v karentovaných časopisoch 	
vedecké práce v karentovaných časopisoch (ADC, ADD)	1,00	1,00	
odborné práce v karentovaných časopisoch  (BDC, BDD)	1,00	1,00	
umelecké práce a preklady v karentovaných časopisoch (CDC, CDD)	1,00	1,00	
patentové prihlášky, prihlášky úžitkových vzorov, prihlášky dizajnov, prihlášky ochranných známok, ... (AGJ)	1,00	0,00 	
Skupina C – Publikácie v časopisoch, ktoré nie sú karentované, ale sú registrované v databázach WoS alebo Scopus	
vedecké práce v časopisoch registrovaných v databázach Web of Science alebo SCOPUS 	ADM
ADN	0,50
0,25	1,00	
odborné práce v časopisoch registrovaných v databázach Web of Science alebo SCOPUS 	BDM
BDN	0,50
0,25	1,00	
Skupina D – Ostatné publikácie	
kapitoly vo vysokoškolských učebniciach 	ACC
ACD	0,06
0,03	0,00
0,00	
vedecké práce v ostatných časopisoch	ADE,ADF	0,015	1,00	
vedecké práce v recenzovaných zborníkoch a monografiách 	AEC
AED	0,060
0,030	4,00
2,00	
abstrakty vedeckých prác v karentovaných časopisoch	AEG,AEH	0,015	1,00	
publikované pozvané príspevky na vedeckých konferenciách	AFA
AFB	0,060
0,030	4,00
2,00	
publikované príspevky na vedeckých konferenciách	AFC
AFD	0,060
0,030	4,00
2,00	
abstrakty (pozvaných) príspevkov z vedeckých konferencií	AFE,AFF, AFG,AFH	0,015
0,015	1,00
1,00	
abstrakty vedeckých prác v časopisoch registrovaných v databázach Web of Science alebo SCOPUS	AEM,AEN	0,015	1,00	
kapitoly v odborných knižných publikáciách	BBA,BBB	0,015	0,00	
kapitoly v učebniciach a učebných textoch	BCK	0,015	0,00	
heslá v odborných terminologických slovníkoch a encyklopédiách 	BDA,BDB	0,015	0,00	
odborné práce v ostatných časopisoch	BDE,BDF	0,015	0,00	
odborné práce v zborníkoch	BEE
BEF	0,060
0,030	0,00	
abstrakty odborných prác z domácich a zahraničných podujatí 	BFA,BFB	0,015	0,00	
kapitoly v umeleckých monografiách, kapitoly umeleckých prekladov publikácií 	CBA,CBB	0,015	0,00	
umelecké práce a preklady v nekarentovaných časopisoch	CDE,CDF	0,015	0,00	

Príloha č. 6 –Skupiny a jednotkové dotácie pre špecifické potreby
Skupina	Kód a vymedzenie	Suma	
A1	1 – nevidiaci študent
2 – slabozraký študent	2500	
B2	3 – nepočujúci študent
4 – nedoslýchavý študent	5400	
C1	5 – študent s telesným postihnutím dolných končatín	1800	
C2	6 – študent s telesným postihnutím horných končatín	4000	
D	10 – študent s autizmom alebo ďalšími pervazívnymi vývinovými poruchami
11 – študent s poruchami učenia	700	
E	7 – študent s chronickým ochorením
8 – študent so zdravotným oslabením
9 – študent so psychickým ochorením 	325	

Príloha č. 7 – Vymedzenie množín oblastí výskumu a váh jednotlivých skupín publikačných výstupov
Množina	Oblasť výskumu	
M1	Fyzika
vedy o Zemi a vesmíre
chémia, chemická technológia a biotechnológie
vedy o živej prírode
matematika a štatistika	
M2	projektovanie, inžinierstvo, technológie a vodné hospodárstvo
environmentalistika a ekológia
metalurgické a montánne vedy
strojárstvo
elektrotechnika a elektroenergetika
informatické vedy, automatizácia a telekomunikácie
inžinierstvo a technológie	
M3	lekárske, farmaceutické a nelekárske zdravotnícke vedy	
M4	poľnohospodárske a lesnícke vedy
veterinárske vedy	
M5	pedagogické vedy
spoločenské a behaviorálne vedy
právo a medzinárodné vzťahy
ekonómia a manažment
vedy o športe
dopravné služby
bezpečnostné služby	
M6	humanitné vedy
historické vedy a etnológia
umenie	

	Podiel na dotácii	A1	B	D	
M1	31,08 %	1,00 %	98,00 %	1,00 %	
M2	27,06 %	3,00 %	86,00 %	11,00 %	
M3	13,90 %	3,00 %	96,00 %	1,00 %	
M4	6,02 %	4,00 %	91,00 %	5,00 %	
M5	14,67 %	20,00 %	70,00 %	10,00 %	
M6	7,27 %	35,00 %	55,00 %	10,00 %	
	100,00 %